In-navy Taljana salvat 233 immigrant li kienu fuq biċċa tal-baħar twila 10 metri f’nofs ta’ baħar, 80 mil fin-nofsinhar ta’ Lampedusa. Fost l-immigranti – li ħadd minnhom ma kellu salvawomu – kienu hemm seba’ nisa. Ħelikopters u l-bastimenti San Marco u Urania marru fuq il-post f’riħ qawwi u baħar imqalleb. L-immigranti, mill-Eritrea, in-Niġerja, is-Somalja, il-Pakistan, Żambja u Mali se jittieħdu fuq il-frejgata  Zeffiro u minn hemm għaċ-ċentru ta’ Augusta f’Sirakuża. Huma mistennija jaslu hemm illejla. U 85 lil hinn mill-Greċja… Sadnittant, il-gwardi tal-kosta tal-Greċja salvaw 85 immigrant illegali – fosthom nisa u tfal – lil hinn mill-gżira ta’ Astypalaia fix-xlokk tal-Baħar Eġew. L-mmigranti, li kienu qed jippruvaw jidħlu l-Greċja mit-Turkija, bagħtu messaġġi għall-għajnuna meta ħakimhom ir-riħ u qalgħu xebgħa silġ liema bħalha – tant li ħasbu li se jgħerqu. Erba’ patrol boats griegi u żewġ vapri tat-tagħbija wettqu l-ħidma ta’ salvataġġ.